ઈન્ટરેસ્ટિંગ વાત એ છે કે આ ફિલ્મની લીડ જોડી હીરો-હિરોઈનની નહીં, પણ એક વૃદ્ધ બાપ-દીકરાની છે. બાસુ ચૅટર્જીની ફિલ્મોને બાદ કરતાં હિન્દી ફિલ્મોમાં લીડ કેરેક્ટર્સ તરીકે વૃદ્ધો ક્યારે દેખાયા હશે તે રિસર્ચનો વિષય છે! વર્ષો પછી ફિલ્મમાં એકસાથે દેખાયેલા અમિતાભ અને રિશિ કપૂરને એક બીજા સાથે શિંગડાં ભરાવતાં જોઈને મજા પડે છે. એક તો બંને નીવડેલા અદાકાર અને ઉપરથી બંને પોતાની એક્ટિંગની સેકન્ડ ઈનિંગ્સમાં જબરદસ્ત વેરાયટીવાળા રોલ કરી રહ્યા છે. પરંતુ એકને 75ના અને બીજાને 102 વર્ષના બતાવવા માટે એમના ઓરિજિનલ ચહેરાને આર્ટિફિશિયલ પ્રોસ્થેટિક્સ અને હેવી મેકઅપથી રીતસર ઢાંકી દેવામાં આવ્યા છે. આપણું ધ્યાન એમના ચહેરા અને હાવભાવ પર જવાને બદલે એમના પ્રોસ્થેટિક્સમાં જ અટવાઈ જાય છે. મેકઅપનું કામ એવું હોરિબલ છે કે એક ક્લોઝઅપ સીનમાં તો અમિતાભની વિગની આર્ટિફિશિયલ સ્કિન ચોખ્ખી દેખાઈ આવે છે. રિશિ કપૂરના કપાળમાં બદલાતો સ્કિન ટોન (વિગ અને ઓરિજિનલ સ્કિનનો) પણ સ્પષ્ટ દેખાય છે. આવી બેદરકારી એક મલ્ટિસ્ટારર ફિલ્મ પાસેથી અપેક્ષિત ન હોય.